તેઓનાં જીવનનાં સારરૂપ એ જ કહી શકાય કે પરમ પૂજ્ય પ્રમુખસ્વામી મહારાજ તો આ ધરતી પરનું એક વરદાન હતા. દિવ્યતાનું મહાકાવ્ય હતા. એમનાં અનંત ૠણની સ્મૃતિઓ કરતાં આંખો ભીંજાય છે, હૈયું ગદ્‌ગદ થાય છે. અને ફરીથી એમનો જ એ ગેબી નાદ સંભળાય છે : ‘અમારે આવવા જવાનું નથી... અમે તો અખંડ છીએ જ..’ પ્રમુખસ્વામી મહારાજ સ્વયં અક્ષર અમૃત હતા. અક્ષર ક્યારેય ક્ષર નથી બનતા અને અમૃતનું ક્યારેય મૃત્યુ નથી હોતું. એટલે એ અમૃતના અમરત્વની ગાથા સદાય અમર રહેશે, યુગો સુધી, સમયની પણ પેલે પાર સુધી... એટલે જ પ્રમુખસ્વામી મહારાજની એવી અનંત ગાથા આજેય એવી ને એવી જીવંત પ્રતીત થાય છે.